title: Sklep Organa za evropske politične stranke in evropske politične fundacije z dne 18. maja 2021 o sprejetju pravil o izvajanju Uredbe (EU) 2018/1725 Evropskega parlamenta in Sveta o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES, kar zadeva omejevanje nekaterih pravic oseb, na katere se nanašajo podatki, v skladu s členom 25 navedene uredbe 2021/C 257 I/01

text:
                  1.7.2021

                  SL

                  Uradni list Evropske unije

                  CI 257/1

         Sklep Organa za evropske politične stranke in evropske politične fundacije
         z dne 18. maja 2021
         o sprejetju pravil o izvajanju Uredbe (EU) 2018/1725 Evropskega parlamenta in Sveta o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES, kar zadeva omejevanje nekaterih pravic oseb, na katere se nanašajo podatki, v skladu s členom 25 navedene uredbe
         (2021/C 257 I/01)
         ORGAN ZA EVROPSKE POLITIČNE STRANKE IN EVROPSKE POLITIČNE FUNDACIJE JE –
         ob upoštevanju Pogodbe o delovanju Evropske unije in zlasti člena 16 Pogodbe,
         ob upoštevanju Uredbe (EU) 2018/1725 Evropskega parlamenta in Sveta (1) ter zlasti členov 25 in 45(3),
         ob upoštevanju mnenja Evropskega nadzornika za varstvo podatkov, s katerim je bilo opravljeno posvetovanje na podlagi člena 41(2) Uredbe (EU) 2018/1725, z dne 28. aprila 2021 o tem sklepu,
         ob upoštevanju naslednjega:

                     (1)

                     Namen pravil o izvajanju Uredbe (EU) 2018/1725 (izvedbena pravila) je določiti pogoje, pod katerimi sme organ omejiti uporabo členov 14 do 21 ter členov 35 in 36 Uredbe (EU) 2018/1725, pa tudi člena 4 te uredbe, v kolikor se njegove določbe nanašajo na pravice in obveznosti iz členov 14 do 21 navedene uredbe, v skladu z njenim členom 25.

                     (2)

                     Organ mora v tem okviru pri uporabi omejitev v skladu s poglavjem II tega sklepa spoštovati temeljne pravice posameznikov, na katere se nanašajo osebni podatki, kot je določeno v členu 8(1) Listine Evropske unije o temeljnih pravicah, v členu 16(1) Pogodbe o delovanju Evropske unije in v Uredbi (EU) 2018/1725.

                     (3)

                     V ta namen mora organ pred uporabo katere koli posebne omejitve za vsak primer posebej izvesti oceno potrebnosti in sorazmernosti omejitve, pri tem pa upoštevati tveganja za pravice in svoboščine posameznikov, na katere se nanašajo osebni podatki.

                     (4)

                     Člen 25(5) Uredbe (EU) 2018/1725 določa, da se notranji predpisi v zvezi z omejitvami iz člena 25 navedene uredbe sprejmejo na najvišji ravni vodstva institucij Unije in se objavijo v Uradnem listu Evropske unije –

               SPREJEL NASLEDNJI SKLEP:
         POGLAVJE I

            SPLOŠNE DOLOČBE

            Člen 1
            Namen
            Ta sklep določa notranje predpise, v skladu s katerimi lahko Organ za evropske politične stranke in evropske politične fundacije (v nadaljnjem besedilu: organ) uporablja izjeme, odstopanja ali omejitve v zvezi s pravicami posameznikov, na katere se nanašajo osebni podatki, v skladu s členom 25 Uredbe (EU) 2018/1725.

            Člen 2
            Upravljavec

               1.   Organ določa namene in sredstva obdelave osebnih podatkov ter zato v zvezi s temi podatki deluje kot upravljavec v smislu člena 3(8) Uredbe (EU) 2018/1725 in člena 25(2)(e) navedene uredbe.

               2.   Kadar organ in vsaj en drug subjekt, vključno z institucijami in organi Unije, določita namene in sredstva določenega postopka obdelave, se pristojni akterji štejejo za skupne upravljavce v smislu člena 28(1) Uredbe (EU) 2018/1725.

               3.   Upravljavec je odgovoren, da je postopek obdelave izveden v skladu z Uredbo (EU) 2018/1725, ter mora po potrebi dokazati, da so izpolnjene zahteve navedene uredbe.
               Upravljavec je zlasti odgovoren za:

                           (a)

                           izvajanje ustreznih tehničnih in organizacijskih ukrepov, povezanih z uporabo načela vgrajenega in privzetega varstva podatkov;

                           (b)

                           dajanje ustreznih navodil podrejenim za zagotovitev, da je obdelava zakonita, poštena, pregledna in zaupna ter zagotavlja ustrezno raven varnosti glede na tveganja, povezana z obdelavo;

                           (c)

                           sodelovanje s pooblaščeno osebo za varstvo podatkov in Evropskim nadzornikom za varstvo podatkov pri izvajanju njunih nalog, zlasti odgovarjanje na njuna vprašanja in zahteve za posredovanje informacij;

                           (d)

                           pravočasno obveščanje in vključevanje pooblaščene osebe za varstvo podatkov v zvezi s projekti, ki se nanašajo na nove dejavnosti obdelave podatkov ali bistvene spremembe obstoječih dejavnosti.

         POGLAVJE II

            IZJEME, ODSTOPANJA IN OMEJITVE PRAVIC POSAMEZNIKOV, NA KATERE SE NANAŠAJO OSEBNI PODATKI

            ODDELEK 1

               Izjeme in odstopanja

            Člen 3
            Izjeme

               1.   Upravljavec pred uporabo omejitve v skladu z oddelkom 2 tega poglavja preuči, ali se uporablja katera od izjem iz Uredbe (EU) 2018/1725, zlasti tiste v skladu s členi 15(4), 16(5), 19(3) in 35(3) navedene uredbe.

               2.   Upravljavec pri obdelavi za namene arhiviranja v javnem interesu ter obdelavi v znanstveno- ali zgodovinskoraziskovalne namene ali statistične namene preuči, ali se uporablja katera od izjem iz točke (b) člena 16(5) in točke (d) člena 19(3) Uredbe (EU) 2018/1725.

            Člen 4
            Odstopanja

               1.   Pri obdelavi za namene arhiviranja v javnem interesu lahko upravljavec uporabi odstopanja v skladu s členom 25(4) Uredbe (EU) 2018/1725. Upravljavec lahko v ta namen uporabi odstopanje od pravic iz členov 17, 18, 20, 21, 22 in 23 Uredbe (EU) 2018/1725 v skladu s pogoji iz člena 25(4) navedene uredbe.

               2.   Pri obdelavi v znanstveno- ali zgodovinskoraziskovalne namene ali statistične namene lahko upravljavec uporabi odstopanja v skladu s členom 25(3) Uredbe (EU) 2018/1725. Upravljavec lahko v ta namen uporabi odstopanje od pravic iz členov 17, 18, 20 in 23 Uredbe (EU) 2018/1725 v skladu s pogoji iz člena 25(3) navedene uredbe.

               3.   V primeru takšnega odstopanja se uporabijo ustrezni zaščitni ukrepi v skladu s členom 13 Uredbe (EU) 2018/1725 ter členom 6(1) in (2) tega sklepa. Sprejmejo se tehnični in organizacijski ukrepi za zagotovitev spoštovanja načela najmanjšega obsega podatkov in po potrebi psevdonimizacije.

            ODDELEK 2

               Omejitve

            Člen 5
            Predmet urejanja in področje uporabe

               1.   V tem oddelku so določeni splošni pogoji, pod katerimi lahko upravljavec omeji uporabo členov 14 do 21 ter členov 35 in 36 Uredbe (EU) 2018/1725, pa tudi člena 4 te uredbe, v kolikor se njegove določbe nanašajo na pravice in obveznosti iz členov 14 do 21 navedene uredbe, v skladu z njenim členom 25.
               Splošni pogoji iz prvega pododstavka so dopolnjeni z določbami iz prilog k temu sklepu, v katerih so določeni pogoji, pod katerimi lahko organ omeji pravice posameznikov, na katere se nanašajo osebni podatki, pri vsaki dejavnosti in postopku, v okviru katerih se obdelujejo osebni podatki in v okviru katerih so lahko omejitve nujne.

               2.   Ta oddelek se uporablja za obdelavo osebnih podatkov za namene dejavnosti in postopkov, ki jih izvaja organ, kakor je določeno v prilogah k temu sklepu.

            Člen 6
            Zaščitni ukrepi

               1.   Osebni podatki, na katere se nanaša omejitev, se hranijo v varnem fizičnem ali elektronskem okolju, ki preprečuje nezakonit dostop ali prenos podatkov osebam, ki jim teh podatkov ni treba poznati.

               2.   Preden se uporabi omejitev, se izvede ocena, ali je omejitev nujna in sorazmerna, ter ocena tveganja za posameznike, na katere se nanašajo osebni podatki, v skladu s členom 12 tega sklepa.

            Člen 7
            Dopustne omejitve

               1.   Ob upoštevanju členov 8 do 13 in specifikacij, določenih v ustreznih prilogah k temu sklepu, lahko upravljavec uporabi omejitve v zvezi s tistimi pravicami posameznikov, na katere se nanašajo osebni podatki, ki so izrecno navedene v ustreznih prilogah, če bi uveljavljanje teh pravic ogrozilo namen ene od dejavnosti ali postopkov iz teh prilog.

               2.   Kadar upravljavec uporabi omejitev in zlasti kadar v celoti ali delno preloži, opusti ali zavrne uveljavljanje pravice posameznika, na katerega se nanašajo osebni podatki, ravna v skladu s členom 12 tega sklepa.

            Člen 8
            Pravica posameznika, na katerega se nanašajo osebni podatki, da je obveščen o razlogih za omejitev

               1.   Kadar upravljavec omeji pravico do obveščenosti iz členov 15 in 16 Uredbe (EU) 2018/1725, posameznike, na katere se nanašajo osebni podatki, v skladu s členom 25(6) navedene uredbe obvesti o glavnih razlogih za uporabo omejitve in o njihovi pravici, da vložijo pritožbo pri Evropskem nadzorniku za varstvo podatkov.

               2.   To obveščanje pa lahko v skladu s členom 25(8) Uredbe (EU) 2018/1725 preloži, opusti ali zavrne, vse dokler bi se s tem izničil učinek omejitve. Takoj ko obveščanje ne bi več izničilo učinka omejitve, organ posamezniku, na katerega se nanašajo osebni podatki, zagotovi navedene informacije.

            Člen 9
            Pravica dostopa posameznikov, na katere se nanašajo osebni podatki, pravica do popravka, pravica do izbrisa, pravica do omejitve obdelave in obveznost obveščanja

               1.   Kadar upravljavec v celoti ali delno omeji pravico dostopa posameznikov, na katere se nanašajo osebni podatki, pravico do popravka, pravico do izbrisa ali pravico do omejitve obdelave iz členov 17, 18, 19 in 20 Uredbe (EU) 2018/1725 ter obveznost obveščanja v skladu s členom 21 navedene uredbe, mora zadevnega posameznika v odgovoru na njegovo prošnjo za dostop, popravek, izbris ali omejitev obdelave obvestiti o uporabljeni omejitvi in glavnih razlogih zanjo ter o možnosti pritožbe pri Evropskem nadzorniku za varstvo osebnih podatkov ali uporabe pravnih sredstev pri Sodišču Evropske unije (v nadaljnjem besedilu: Sodišče).

               2.   Obveščanje o razlogih za omejitev iz odstavka 1 se lahko po proučitvi vsakega posameznega primera preloži, opusti ali zavrne, vse dokler bi se s tem izničil učinek omejitve. Takoj ko obveščanje ne bi več izničilo učinka omejitve, organ posamezniku, na katerega se nanašajo osebni podatki, zagotovi navedene informacije.

               3.   Če je pravica dostopa v celoti ali delno omejena in je posameznik, na katerega se nanašajo osebni podatki, uveljavil svojo pravico do vložitve pritožbe pri Evropskem nadzorniku za varstvo podatkov, Evropski nadzornik za varstvo podatkov v skladu s členom 25(7) Uredbe (EU) 2018/1725 tega posameznika in nikogar drugega obvesti, ali so bili podatki pravilno obdelani, in če niso bili, ali so bili opravljeni kakšni popravki.

            Člen 10
            Sporočilo posamezniku, na katerega se nanašajo osebni podatki, o kršitvi varnosti osebnih podatkov
            Kadar upravljavec omeji uporabo člena 35 Uredbe (EU) 2018/1725, ravna v skladu s členom 12 tega sklepa. Če se na tej podlagi omeji obveščanje posameznika, na katerega se nanašajo osebni podatki, o kršitvi varstva osebnih podatkov, se to zabeleži v obvestilu, ki se pošlje Evropskemu nadzorniku za varstvo podatkov takoj, ko je kršitev varnosti osebnih podatkov zabeležena.

            Člen 11
            Zaupnost elektronskih sporočil
            Kadar upravljavec omeji svojo obveznost zagotavljanja zaupnosti elektronskih sporočil iz člena 36 Uredbe (EU) 2018/1725, ravna v skladu s členom 12 tega sklepa.

            Člen 12
            Ocena nujnosti in sorazmernosti ter evidentiranje in registriranje omejitev

               1.   Upravljavec pred uporabo omejitve za vsak posamezni primer oceni, ali je omejitev nujna in sorazmerna, pri tem pa upošteva člen 25(2) in (8) Uredbe (EU) 2018/1725.

               2.   V tej oceni so pisno navedeni razlogi za vsako uporabljeno omejitev v skladu s tem sklepom, vsebuje pa tudi analizo tveganj za pravice in svoboščine posameznikov, ki jih omejitev zadeva, zlasti tveganja, da se njihovi osebni podatki lahko nadalje obdelujejo brez njihove vednosti in da se jim lahko prepreči uveljavljanje pravic v skladu z Uredbo (EU) 2018/1725, ter kako bi uveljavljanje pravic posameznikov, na katere se nanašajo osebni podatki, ogrozilo namen posamezne dejavnosti ali postopka, ki jih izvaja organ, kot je opredeljeno v prilogah k temu sklepu.

               3.   Ocene se shranijo v centralnem registru in na zahtevo dajo na voljo Evropskemu nadzorniku za varstvo podatkov.

               4.   Kadar upravljavec na podlagi tega člena omeji pravico do zaupnosti elektronskih sporočil iz člena 36 Uredbe (EU) 2018/1725, posameznika, ki ga zadeva omejitev, v odgovoru na morebitno posameznikovo zahtevo obvesti o glavnih razlogih za uporabo omejitve in o pravici posameznika, da vloži pritožbo pri Evropskem nadzorniku za varstvo podatkov.

               5.   Obveščanje iz odstavka 4 se lahko po proučitvi vsakega posameznega primera preloži, opusti ali zavrne, vse dokler bi se s tem izničil učinek omejitve. Takoj ko obveščanje ne bi več izničilo učinka omejitve, organ posamezniku, na katerega se nanašajo osebni podatki, zagotovi navedene informacije.

            Člen 13
            Trajanje omejitev

               1.   Omejitve iz tega sklepa, kakor se razlagajo v povezavi z ustreznimi prilogami k temu sklepu, se uporabljajo, dokler veljajo razlogi, ki jih upravičujejo.

               2.   Ko razlogi za omejitev iz tega sklepa, kakor se razlagajo v povezavi z ustreznimi prilogami k temu sklepu, ne obstajajo več, upravljavec odpravi omejitev. Hkrati upravljavec posamezniku, na katerega se nanašajo osebni podatki, posreduje glavne razloge za omejitev in ga obvesti, da ima kadarkoli možnost vložiti pritožbo pri Evropskem nadzorniku za varstvo podatkov ali uveljavljati pravna sredstva pri Sodišču.

               3.   Upravljavec pregleda uporabo omejitev iz tega sklepa, kakor se razlagajo v povezavi z ustreznimi prilogami k temu sklepu, vsakih šest mesecev od uvedbe posamezne omejitve in ob zaključku ustreznega postopka. Po tem upravljavec za namene dejavnosti in postopkov iz prilog I, II, III, IV, V, VI, VII in VIII k temu sklepu vsakoletno spremlja potrebo po ohranitvi morebitnih omejitev.

            Člen 14
            Pregled, ki ga izvede pooblaščena oseba za varstvo podatkov

               1.   Pooblaščeno osebo za varstvo podatkov se brez nepotrebnega odlašanja obvesti, kadar so pravice posameznikov, na katere se nanašajo osebni podatki, omejene v skladu s tem oddelkom. S pooblaščeno osebo za varstvo podatkov se je treba, kolikor je mogoče, posvetovati že pred uvedbo omejitve in skozi celoten postopek, povezan z omejitvijo, ter jo vključiti v ocenjevanje. Vključitev pooblaščene osebe za varstvo podatkov se dokumentira v obvestilu, ki ga pripravi upravljavec. V obvestilu se navedejo informacije, ki so bile posredovane pooblaščeni osebi za varstvo podatkov.
               Na zahtevo se pooblaščeni osebi za varstvo podatkov zagotovi dostop do vseh dokumentov, ki vsebujejo temeljna dejstva in pravne elemente.

               2.   Pooblaščena oseba za varstvo podatkov lahko od upravljavca zahteva pregled omejitev. Pooblaščena oseba za varstvo podatkov se pisno obvesti o rezultatu zahtevanega pregleda.

         POGLAVJE III

            KONČNE DOLOČBE

            Člen 15
            Priloge
            Priloge k temu sklepu so njegov sestavni del.

            Člen 16
            Začetek veljavnosti
            Ta sklep začne veljati dan po objavi v Uradnem listu Evropske unije.

            V Bruslju, 18. maja 2021

                  Za Organ za evropske politične stranke in evropske politične fundacije

                  direktor

               M. ADAM

            (1)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

            PRILOGA I
            Disciplinski postopki, upravne poizvedbe in preiskave, povezane s kadrovskimi zadevami
            (1)   Predmet urejanja in področje uporabe

                        1.

                        Ta priloga se uporablja, kadar upravljavec obdeluje osebne podatke za namene postopkov iz odstavka 2.

                        2.

                        V prilogi so določeni posebni pogoji, pod katerimi lahko upravljavec pri izvajanju disciplinskih postopkov, upravnih poizvedb in preiskav, povezanih s kadrovskimi zadevami, na podlagi člena 86 in Priloge IX kadrovskih predpisov ter preiskav v okviru zahtevkov za pomoč, predloženih v skladu s členom 24 kadrovskih predpisov, in v zvezi z domnevnimi primeri nadlegovanja omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor se njegove določbe nanašajo na pravice in obveznosti iz členov 14 do 21 navedene uredbe, da se zaščitijo:

                                    (a)

                                    drugi pomembni cilji splošnega javnega interesa Unije, kot so zmožnost organa, da izpolnjuje svoje obveznosti iz kadrovskih predpisov in izvaja svojo notranjo kadrovsko politiko v skladu s členom 25(1)(c) Uredbe (EU) 2018/1725,

                                    (b)

                                    preprečevanje, preiskovanje, odkrivanje in pregon kršitev etike za regulirane poklice v skladu s členom 25(1)(f) Uredbe (EU) 2018/1725,

                                    (c)

                                    spremljanje, pregledovanje ali urejanje, povezano, četudi občasno, z izvajanjem uradne oblasti v primerih iz člena 25(1)(c) Uredbe (EU) 2018/1725, v skladu s členom 25(1)(g) navedene uredbe, in

                                    (d)

                                    varstvo pravic in svoboščin drugih posameznikov, na katere se nanašajo osebni podatki, v skladu s členom 25(1)(h) Uredbe (EU) 2018/1725.

                        3.

                        Priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    podatke o poklicnih dejavnostih,

                                    (d)

                                    podatke o navzočnosti oseb,

                                    (e)

                                    podatke o zunanjih dejavnostih oseb,

                                    (f)

                                    podatke, ki razkrivajo rasno ali etnično poreklo, vero ali filozofsko prepričanje, ali podatke o zdravju

                                    (g)

                                    ter za vse ostale podatke, ki se nanašajo na vsebino posameznega disciplinskega postopka, upravne poizvedbe in preiskave, povezane s kadrovskimi zadevami, ki jih izvaja organ.

                  (2)   Dopustne omejitve

            Ob upoštevanju členov 8 do 13 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor se njegove določbe nanašajo na pravice in obveznosti iz členov 14 do 21 navedene uredbe, kadar bi uveljavljanje teh pravic ogrozilo namen in učinkovitost disciplinskih postopkov, upravnih poizvedb in preiskav, povezanih s kadrovskimi predpisi, vključno s preiskavami domnevnih primerov nadlegovanja, oziroma negativno vplivalo na pravice in svoboščine drugih posameznikov, na katere se nanašajo osebni podatki.

            PRILOGA II
            Izbirni postopek
            (1)   Predmet urejanja in področje uporabe

                        1.

                        Ta priloga se uporablja, kadar upravljavec obdeluje osebne podatke za namene izvajanja izbirnih postopkov.

                        2.

                        V prilogi so določeni posebni pogoji, pod katerimi lahko upravljavec pri opravljanju izbirnih postopkov (1) omeji uporabo člena 17 Uredbe (EU) 2018/1725, da se zaščitijo:

                                    (a)

                                    drugi pomembni cilji splošnega javnega interesa Unije, kot so zmožnost organa, da izpolnjuje svoje obveznosti iz kadrovskih predpisov in izvaja svojo notranjo kadrovsko politiko v skladu s členom 25(1)(c) Uredbe (EU) 2018/1725, ter

                                    (b)

                                    varstvo pravic in svoboščin drugih posameznikov, na katere se nanašajo osebni podatki, v skladu s členom 25(1)(h) Uredbe (EU) 2018/1725.

                        3.

                        Priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    podatke o poklicnih dejavnostih,

                                    (d)

                                    posnete govore ali preizkuse kandidatov,

                                    (e)

                                    ocenjevalne liste

                                    (f)

                                    ter za vse ostale podatke, povezane z zadevnimi izbirnimi postopki, ki jih izvaja organ.

                  (2)   Dopustne omejitve

            Ob upoštevanju členov 8 do 13 tega sklepa lahko upravljavec posameznikom, na katere se nanašajo osebni podatki, omeji pravico dostopa do njihovih osebnih podatkov v skladu s členom 17 Uredbe (EU) 2018/1725, kadar bi uveljavljanje te pravice ogrozilo namen in učinkovitost teh izbirnih postopkov, zlasti z razkritjem ocen, ki jih opravi izbirni odbor, ali negativno vplivalo na pravice in svoboščine drugih posameznikov, na katere se nanašajo osebni podatki, zlasti z razkritjem osebnih podatkov drugih kandidatov. Omejitev varstva pravic in svoboščin drugih posameznikov, na katere se nanašajo osebni podatki, se uporablja le v izjemnih okoliščinah.
            (3)   Trajanje omejitev

            Z odstopanjem od člena 13 tega sklepa se v zvezi s trajanjem omejitev uporabljajo naslednja pravila:

                        —

                        omejitve na podlagi te priloge se uporabljajo, dokler obstajajo razlogi, s katerimi so utemeljene;

                        —

                        upravljavec omejitev odpravi, kadar razlogov zanjo ni več in posameznik, na katerega se nanašajo osebni podatki, ponovno zahteva dostop do zadevnih osebnih podatkov. Hkrati upravljavec posamezniku, na katerega se nanašajo osebni podatki, posreduje glavne razloge za omejitev in ga obvesti, da ima kadarkoli možnost vložiti pritožbo pri Evropskem nadzorniku za varstvo podatkov ali uveljavljati pravna sredstva pri Sodišču.

               (1)  To vključuje tudi izbirne postopke za zaposlovanje začasnih in pogodbenih uslužbencev ter notranje natečaje.

            PRILOGA III
            Obravnava pritožb uslužbencev
            (1)   Predmet urejanja in področje uporabe

                        1.

                        Ta priloga se uporablja, kadar upravljavec obdeluje osebne podatke pri obdelavi pritožb v skladu s kadrovskimi predpisi.

                        2.

                        V prilogi so določeni posebni pogoji, pod katerimi lahko upravljavec pri obravnavi pritožb uslužbencev v skladu s členom 90 kadrovskih predpisov (1) omeji uporabo členov 14 do 21 ter 35 in 36 Uredbe (EU) 2018/1725, pa tudi njenega člena 4, kolikor se njegove določbe nanašajo na pravice in obveznosti iz členov 14 do 21 navedene uredbe, da se zaščitijo:

                                    (a)

                                    drugi pomembni cilji splošnega javnega interesa Unije, kot so zmožnost organa, da izpolnjuje svoje obveznosti iz kadrovskih predpisov v skladu s členom 25(1)(c) Uredbe (EU) 2018/1725, ter

                                    (b)

                                    preprečevanje, preiskovanje, odkrivanje in pregon kršitev etike za regulirane poklice v skladu s členom 25(1)(f) Uredbe (EU) 2018/1725,

                        3.

                        Priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    podatke o poklicnih dejavnostih

                                    (d)

                                    ter za vse ostale podatke, povezane z zadevnimi pritožbami uslužbencev.

                  (2)   Dopustne omejitve

            Ob upoštevanju členov 8 do 13 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor se njegove določbe nanašajo na pravice in obveznosti iz členov 14 do 21 navedene uredbe, kadar bi uveljavljanje teh pravic ogrozilo postopek pritožbe v skladu s kadrovskimi predpisi.

               (1)  Organ lahko pri obravnavi pritožb uslužbencev v skladu s členom 90 kadrovskih predpisov obdeluje osebne podatke uslužbencev, ki niso pritožnik, da preveri upoštevanje načela enakega obravnavanja.

            PRILOGA IV
            Notranje revizije
            (1)   Predmet urejanja in področje uporabe

                        1.

                        Ta priloga se uporablja, kadar upravljavec obdeluje osebne podatke za namene opravljanja notranjih revizij.

                        2.

                        V prilogi so določeni posebni pogoji, pod katerimi lahko upravljavec pri opravljanju notranjih revizij za namene Uredbe (EU, Euratom) 2018/1046 (1) omeji uporabo členov 14 do 21 ter 35 in 36 Uredbe (EU) 2018/1725, pa tudi njenega člena 4, kolikor se njegove določbe nanašajo na pravice in obveznosti iz členov 14 do 21 navedene uredbe, da se zaščitijo:

                                    (a)

                                    drugi pomembni cilji splošnega javnega interesa Unije ali države članice, zlasti finančni interes Unije ali države članice, v skladu s členom 25(1)(c) Uredbe (EU) 2018/1725, in

                                    (b)

                                    spremljanje, pregledovanje ali urejanje, povezano, četudi občasno, z izvajanjem uradne oblasti v primerih iz člena 25(1)(c) Uredbe (EU) 2018/1725, v skladu s členom 25(1)(g) navedene uredbe.

                        3.

                        Priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    podatke o poklicnih dejavnostih,

                                    (d)

                                    finančne podatke,

                                    (e)

                                    podatke o prometu,

                                    (f)

                                    podatke o navzočnosti oseb,

                                    (g)

                                    podatke o zunanjih dejavnostih oseb,

                                    (h)

                                    podatki o politični pripadnosti

                                    (i)

                                    ter vse ostale podatke, ki se nanašajo na vsebino zadevne revizijske dejavnosti.

                  (2)   Dopustne omejitve

            Ob upoštevanju členov 8 do 13 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor se njegove določbe nanašajo na pravice in obveznosti iz členov 14 do 21 navedene uredbe, kadar bi uveljavljanje teh pravic ogrozilo izvajanje notranjih revizij v organu.

               (1)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).

            PRILOGA V
            Sodni postopki
            (1)   Predmet urejanja in področje uporabe

                        1.

                        Ta priloga se uporablja, kadar upravljavec obdeluje osebne podatke za namene sodnih postopkov.

                        2.

                        V prilogi so določeni posebni pogoji, pod katerimi lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor se njegove določbe nanašajo na pravice in obveznosti iz členov 14 do 21 navedene uredbe, da bi v skladu s členom 25(1)(e) zaščitil varstvo sodnih postopkov.

                        3.

                        Priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    podatke o poklicnih dejavnostih,

                                    (d)

                                    finančne podatke,

                                    (e)

                                    podatke o prometu,

                                    (f)

                                    podatke o navzočnosti oseb,

                                    (g)

                                    podatke o zunanjih dejavnostih oseb

                                    (h)

                                    ter vse ostale podatke, ki se nanašajo na vsebino zadevnega sodnega postopka.

                  (2)   Dopustne omejitve

            Ob upoštevanju členov 8 do 13 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor se njegove določbe nanašajo na pravice in obveznosti iz členov 14 do 21 navedene uredbe, kadar bi uveljavljanje teh pravic ogrozilo izvajanje sodnih postopkov.

            PRILOGA VI
            Dejavnosti preverjanja, spremljanja in preiskovanja
            (1)   Predmet urejanja in področje uporabe

                        1.

                        Ta priloga se uporablja, kadar upravljavec obdeluje osebne podatke za potrebe dejavnosti preverjanja, spremljanja in preiskovanja v smislu odstavka 2.

                        2.

                        V prilogi so določeni posebni pogoji, pod katerimi lahko upravljavec pri opravljanju dejavnosti preverjanja, spremljanja in preiskovanja v zvezi z evropskimi političnimi strankami, evropskimi političnimi fundacijami in vložniki za registracijo omeji uporabo členov 14 do 21 ter 35 in 36 Uredbe (EU) 2018/1725, pa tudi njenega člena 4, kolikor se njegove določbe nanašajo na pravice in obveznosti iz členov 14 do 21 navedene uredbe, da se zaščitijo:

                                    (a)

                                    drugi pomembni cilji splošnega javnega interesa Unije ali države članice, zlasti registracija in nadzor evropskih političnih strank in evropskih političnih fundacij, v skladu z nalogami organa po Uredbi (EU) št. 1141/2014 (1),

                                    (b)

                                    drugi pomembni cilji splošnega javnega interesa Unije ali države članice, zlasti finančni interes Unije ali države članice, v skladu s členom 25(1)(c) Uredbe (EU) 2018/1725,

                                    (c)

                                    spremljanje, pregledovanje ali urejanje, povezano, četudi občasno, z izvajanjem uradne oblasti v primerih iz člena 25(1)(b) in (c) Uredbe (EU) 2018/1725, v skladu s členom 25(1)(g) navedene uredbe, in

                                    (d)

                                    preprečevanje, preiskovanje, odkrivanje in pregon kaznivih dejanj ali izvrševanje kazenskih sankcij v skladu s členom 25(1)(b) Uredbe (EU) 2018/1725.

                        3.

                        Priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    podatke o poklicnih dejavnostih,

                                    (d)

                                    finančne podatke,

                                    (e)

                                    podatke o prometu,

                                    (f)

                                    podatke o navzočnosti oseb,

                                    (g)

                                    podatke o zunanjih dejavnostih oseb,

                                    (h)

                                    podatki o politični pripadnosti

                                    (i)

                                    ter vse ostale podatke, ki se nanašajo na predmet zadevnega spremljanja in preiskav, ki jih izvaja organ.

                  (2)   Dopustne omejitve

            Ob upoštevanju členov 8 do 13 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor se njegove določbe nanašajo na pravice in obveznosti iz členov 14 do 21 navedene uredbe, kadar bi uveljavljanje teh pravic ogrozilo namen in učinkovitost dejavnosti preverjanja, spremljanja in preiskovanja, ki jih izvaja organ, med drugim z razkritjem njegovih preiskovalnih orodij in metod.

               (1)  Uredba (EU, Euratom) št. 1141/2014 Evropskega parlamenta in Sveta z dne 22. oktobra 2014 o statutu in financiranju evropskih političnih strank in evropskih političnih fundacij (UL L 317, 4.11.2014, str. 1).

            PRILOGA VII
            Sodelovanje z Evropskim uradom za boj proti goljufijam (v nadaljnjem besedilu: urad OLAF)
            (1)   Predmet urejanja in področje uporabe

                        1.

                        Ta priloga se uporablja za obdelavo osebnih podatkov, zlasti za prenos osebnih podatkov, ki jih upravljavec posreduje uradu OLAF v okviru zagotavljanja informacij in dokumentov, kadar uradu OLAF priglasi primere ali pri obdelavi informacij in dokumentov, ki prihajajo z urada OLAF.

                        2.

                        V prilogi so določeni posebni pogoji, pod katerimi lahko upravljavec pri posredovanju informacij in dokumentov uradu OLAF na njegovo zahtevo ali na lastno pobudo, kadar uradu OLAF priglasi primere oziroma pri obdelavi informacij in dokumentov, ki prihajajo iz urada OLAF, omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor se njegove določbe nanašajo na pravice in obveznosti iz členov 14 do 21 navedene uredbe, da se zaščitijo:

                                    (a)

                                    preprečevanje, preiskovanje, odkrivanje in pregon kaznivih dejanj ali izvrševanje kazenskih sankcij v skladu s členom 25(1)(b) Uredbe (EU) 2018/1725 ter

                                    (b)

                                    preprečevanje, preiskovanje, odkrivanje in pregon kršitev etike za regulirane poklice v skladu s členom 25(1)(f) navedene uredbe.

                        3.

                        Upravljavec se pred uporabo omejitve iz odstavka 2 posvetuje z uradom OLAF o nujnosti take omejitve, razen če je po mnenju upravljavca gotovo, da je omejitev nujna iz razlogov iz pododstavkov (a) in (b) odstavka 2, ali če bi takšno posvetovanje ogrozilo dejavnosti urada OLAF.

                        4.

                        Ta priloga se ne uporablja za obdelavo osebnih podatkov, kadar urad OLAF deluje kot upravljavec, zlasti kadar obdeluje osebne podatke, ki se hranijo v prostorih organa v skladu s členoma 4(2) in 6 Uredbe (EU, Euratom) št. 883/2013 Evropskega parlamenta in Sveta (1).

                        5.

                        Priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    podatke o poklicnih dejavnostih,

                                    (d)

                                    finančne podatke,

                                    (e)

                                    podatke o prometu,

                                    (f)

                                    podatke o navzočnosti oseb,

                                    (g)

                                    podatke o zunanjih dejavnostih oseb,

                                    (h)

                                    podatki o politični pripadnosti

                                    (i)

                                    ter vse ostale podatke, ki se nanašajo na vsebino zadevne preiskave, ki jo izvaja urad OLAF ali organ v sodelovanju z uradom OLAF.

                  (2)   Dopustne omejitve

                        1.

                        Ob upoštevanju členov 8 do 13 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor se njegove določbe nanašajo na pravice in obveznosti iz členov 14 do 21 navedene uredbe, kadar bi uveljavljanje teh pravic ogrozilo namen in učinkovitost preiskovalnih dejavnosti urada OLAF ali preiskovalnih dejavnosti organa v sodelovanju z uradom OLAF, med drugim z razkritjem njunih preiskovalnih orodij in metod.

                        2.

                        Ob upoštevanju členov 8 do 13 tega sklepa lahko organ omeji pravice in obveznosti iz odstavka 1 v zvezi z osebnimi podatki, ki jih pridobi od urada OLAF, če bi lahko urad OLAF omejil izvajanje teh pravic in obveznosti na podlagi člena 2(3) Sklepa Komisije (EU) 2018/1962 (2).

               (1)  Uredba (EU, Euratom) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 (UL L 248, 18.9.2013, str. 1).

               (2)  Sklep Komisije (EU) 2018/1962 z dne 11. decembra 2018 o določitvi notranjih pravil glede obdelave osebnih podatkov s strani Evropskega urada za boj proti goljufijam (OLAF) v zvezi z zagotavljanjem informacij posameznikom, na katere se nanašajo osebni podatki, in omejevanjem nekaterih njihovih pravic v skladu s členom 25 Uredbe (EU) 2018/1725 Evropskega parlamenta in Sveta (UL L 315, 12.12.2018, str. 41).

            PRILOGA VIII
            Sodelovanje z državami članicami v okviru kazenskih ali finančnih preiskav
            (1)   Predmet urejanja in področje uporabe

                        1.

                        Ta priloga se uporablja za obdelavo osebnih podatkov, zlasti za prenos osebnih podatkov, ki jih upravljavec posreduje nacionalnim organom pri zagotavljanju informacij in dokumentov, za katere zaprosijo v okviru kazenskih ali finančnih preiskav.

                        2.

                        V prilogi so določeni posebni pogoji, pod katerimi lahko upravljavec, ko nacionalnim organom posreduje informacije in dokumente, za katere ti zaprosijo v okviru kazenskih ali finančnih preiskav (1), omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor se njegove določbe nanašajo na pravice in obveznosti iz členov 14 do 21 navedene uredbe, da se zaščitijo:

                                    (a)

                                    preprečevanje, preiskovanje, odkrivanje in pregon kaznivih dejanj ali izvrševanje kazenskih sankcij v skladu s členom 25(1)(b) Uredbe (EU) 2018/1725.

                                    (b)

                                    varstvo sodne neodvisnosti in sodnih postopkov v skladu s členom 25(1)(e) Uredbe (EU) 2018/1725 ter

                                    (c)

                                    preprečevanje, preiskovanje, odkrivanje in pregon kršitev etike za regulirane poklice v skladu s členom 25(1)(f) Uredbe (EU) 2018/1725.

                        3.

                        Priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    podatke o poklicnih dejavnostih,

                                    (d)

                                    finančne podatke,

                                    (e)

                                    elektronska sporočila,

                                    (f)

                                    podatke o prometu,

                                    (g)

                                    podatke o navzočnosti oseb

                                    (h)

                                    ter vse ostale podatke, ki se nanašajo na vsebino zadevne preiskave, ki jo izvajajo nacionalni organi.

                  (2)   Dopustne omejitve

            Ob upoštevanju členov 8 do 13 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor se njegove določbe nanašajo na pravice in obveznosti iz členov 14 do 21 navedene uredbe, kadar bi uveljavljanje teh pravic ogrozilo namen in učinkovitost nacionalnih kazenskih in finančnih preiskav.

               (1)  Organ mora nacionalnim organom zagotoviti zahtevane informacije in dokumente v skladu z načelom lojalnega sodelovanja iz člena 4(3) Pogodbe o Evropski uniji.


title: Sklep Političnega in varnostnega odbora (SZVP) 2021/1083 z dne 23. junija 2021 o imenovanju poveljnika sil misije EU v vojaški misiji Evropske unije, ki prispeva k usposabljanju malijskih oboroženih sil (EUTM Mali), in razveljavitvi Sklepa (SZVP) 2021/6 (EUTM Mali/1/2021)

text:
                  2.7.2021

                  SL

                  Uradni list Evropske unije

                  L 235/12

         SKLEP POLITIČNEGA IN VARNOSTNEGA ODBORA (SZVP) 2021/1083
         z dne 23. junija 2021
         o imenovanju poveljnika sil misije EU v vojaški misiji Evropske unije, ki prispeva k usposabljanju malijskih oboroženih sil (EUTM Mali), in razveljavitvi Sklepa (SZVP) 2021/6 (EUTM Mali/1/2021)
         POLITIČNI IN VARNOSTNI ODBOR JE –
         ob upoštevanju Pogodbe o Evropski uniji in zlasti člena 38 Pogodbe,
         ob upoštevanju Sklepa Sveta 2013/34/SZVP z dne 17. januarja 2013 o vojaški misiji Evropske unije, ki prispeva k usposabljanju malijskih oboroženih sil (EUTM Mali) (1), in zlasti člena 5 Sklepa,
         ob upoštevanju naslednjega:

                     (1)

                     Svet je na podlagi člena 5(1) Sklepa 2013/34/SZVP pooblastil Politični in varnostni odbor (PVO), da sprejme odločitve glede političnega nadzora in strateškega vodenja EUTM Mali, vključno s sklepi o imenovanju naslednjih poveljnikov sil misije EU.

                     (2)

                     PVO je 15. decembra 2020 sprejel Sklep (SZVP) 2021/6 (2), s katerim je za poveljnika sil misije EU za EUTM Mali imenoval brigadnega generala Fernanda Luisa GRACIO HERREIZA.

                     (3)

                     Nemčija je 12. aprila 2021 predlagala imenovanje brigadnega generala Jochena DEUERJA, ki bi na mestu poveljnika sil misije EU za EUTM Mali od 7. julija 2021 nasledil brigadnega generala Fernanda Luisa GRACIO HERREIZA.

                     (4)

                     Vojaški odbor EU je 12. maja 2021 ta predlog podprl.

                     (5)

                     Treba bi bilo sprejeti sklep o imenovanju brigadnega generala Jochena DEUERJA za poveljnika sil misije EU za EUTM Mali od 7. julija 2021.

                     (6)

                     Sklep (SZVP) 2021/6 bi bilo treba razveljaviti.

                     (7)

                     V skladu s členom 5 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska zato ne sodeluje pri sprejetju tega sklepa, ki zanjo ni zavezujoč in se v njej ne uporablja –

               SPREJEL NASLEDNJI SKLEP:

            Člen 1
            Brigadni general Jochen DEUER se od 7. julija 2021 imenuje za poveljnika sil misije EU v vojaški misiji Evropske unije, ki prispeva k usposabljanju malijskih oboroženih sil (EUTM Mali).

            Člen 2
            Sklep (SZVP) 2021/6 se razveljavi.

            Člen 3
            Ta sklep začne veljati 7. julija 2021.

            V Bruslju, 23. junija 2021

                  Za Politični in varnostni odbor

                  predsednica

               S. FROM-EMMESBERGER

            (1)  UL L 14, 18.1.2013, str. 19.

            (2)  Sklep Političnega in varnostnega odbora (SZVP) 2021/6 z dne 15. decembra 2020 o imenovanju poveljnika sil misije EU v vojaški misiji Evropske unije, ki prispeva k usposabljanju malijskih oboroženih sil (EUTM Mali), in razveljavitvi Sklepa (SZVP) 2020/603 (EUTM Mali/2/2020) (UL L 4, 7.1.2021, str. 10).


title: Sklep Komisije (EU) 2021/1081 z dne 28. junija 2021 o spremembi Sklepa (EU) 2018/1220 o poslovniku posebne komisije iz člena 143 Uredbe (EU, Euratom) 2018/1046 Evropskega parlamenta in Sveta

text:
                  2.7.2021

                  SL

                  Uradni list Evropske unije

                  L 234/99

         SKLEP KOMISIJE (EU) 2021/1081
         z dne 28. junija 2021
         o spremembi Sklepa (EU) 2018/1220 o poslovniku posebne komisije iz člena 143 Uredbe (EU, Euratom) 2018/1046 Evropskega parlamenta in Sveta
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 in zlasti člena 143(4) Uredbe (1),
         ob upoštevanju naslednjega:

                     (1)

                     Sklep Komisije (EU) 2018/1220 (2) določa poslovnik posebne komisije iz člena 143 Uredbe (EU, Euratom) 2018/1046.

                     (2)

                     Komisija je določila, da Evropsko javno tožilstvo 1. junija 2021 prevzame naloge preiskave in pregona (3), ki so mu dodeljene z Uredbo Sveta (EU) 2017/1939 (4). Zato je primerno, da se ob upoštevanju dogovorov o sodelovanju med Evropsko komisijo in Evropskim javnim tožilstvom v skladu s sporazumom iz člena 103(1) navedene uredbe določijo praktične ureditve za tesno sodelovanje med posebno komisijo in Evropskim javnim tožilstvom.

                     (3)

                     Za zagotovitev neprekinjenega delovanja posebne komisije in s tem trajnosti zaščite finančnih interesov Unije bi bilo treba določiti, da predsednik posebne komisije še naprej opravlja svoj mandat, dokler ni dejansko zamenjan ali vsaj prve mesece po koncu mandata.

                     (4)

                     Minimalne pogoje glede funkcije ali razreda, ki se zahtevajo za namestnike članov posebne komisije, ki zastopajo Evropsko komisijo, bi bilo treba uskladiti s pogoji, ki se zahtevajo za člane, ki zastopajo odgovorne odredbodajalce. V ta namen bi jih bilo treba določiti na ravni funkcionalne skupine vodje enote ali enakovrednega položaja.

                     (5)

                     Ta sklep bi moral začeti veljati dan po objavi v Uradnem listu Evropske unije, da se zagotovi delovanje posebne komisije iz člena 143 Uredbe (EU, Euratom) 2018/1046.

                     (6)

                     Sklep (EU) 2018/1220 bi bilo zato treba ustrezno spremeniti –

               SPREJELA NASLEDNJI SKLEP:

            Člen 1
            Sklep (EU) 2018/1220 se spremeni:

                        (1)

                        v členu 2 se odstavek 1 nadomesti z naslednjim:

                           „1.   Komisija v skladu s členom 143(3) Uredbe (EU, Euratom) 2018/1046 po razpisu za prijavo interesa imenuje predsednika posebne komisije za petletni mandat brez možnosti podaljšanja. Njegov mandat začne teči z dnem, ki je za to določen v sklepu o imenovanju. Ta sklep se objavi v seriji C Uradnega lista Evropske unije.
                           Predsednik ob koncu mandata ostane na svojem položaju, dokler ni zamenjan, kadar je to potrebno za delovanje posebne komisije. To obdobje ne sme biti daljše od šestih mesecev.“;

                        (2)

                        v členu 5 se odstavek 1 nadomesti z naslednjim:

                           „1.   Eden od dveh stalnih članov posebne komisije, ki zastopata Komisijo, je direktor osrednje finančne službe v Generalnem direktoratu za proračun, kot je določeno v členu 143(2)(b) Uredbe (EU, Euratom) 2018/1046. Generalni direktor za proračun za namestnika tega stalnega člana imenuje uradnika, ki je vsaj iz funkcionalne skupine vodje enote ali enakovrednega položaja.
                           Generalni direktor za proračun izmed uradnikov Komisije vsaj iz razreda AD 14 imenuje drugega stalnega člana, ki zastopa Komisijo, ad personam. Generalni direktor za proračun za namestnika tega stalnega člana imenuje uradnika, ki je vsaj iz funkcionalne skupine vodje enote ali enakovrednega položaja.“;

                        (3)

                        v členu 6 se odstavka 3 in 4 nadomestita z naslednjim:

                           „3.   Predstavnik urada OLAF se pri spisih, v katerih zahteva organa, ki predloži zadevo, temelji zlasti na informacijah, ki jih je poslal ta urad, udeleži sej posebne komisije ter sodeluje pri ustnih in pisnih postopkih. Na zahtevo predsednika predloži pripombe.
                           Pri spisih, v katerih zahteva organa, ki predloži zadevo, v celoti ali delno temelji na informacijah, ki jih posreduje Evropsko javno tožilstvo, slednje posreduje informacije in sodeluje kot opazovalec v skladu z določbami sporazuma iz člena 103(1) Uredbe Sveta (EU) 2017/1939.

                           4.   Pri drugih spisih je lahko urad OLAF na zahtevo predsednika povabljen k zagotovitvi informacij ali mnenj. Evropsko javno tožilstvo je prav tako lahko na zahtevo predsednika povabljeno k zagotovitvi informacij ali mnenj v skladu z določbami sporazuma iz člena 103(1) Uredbe Sveta (EU) 2017/1939.“;

                        (4)

                        vstavi se naslednji člen:

                           „Člen 9a
                           Sodelovanje z Evropskim javnim tožilstvom
                           Ureditve za sodelovanje z Evropskim javnim tožilstvom se določijo v sporazumu iz člena 103(1) Uredbe Sveta (EU) 2017/1939.“;

                        (5)

                        v členu 10 se odstavek 4 nadomesti z naslednjim:

                           „4.   Zahtevek za priporočilo vsebuje vse informacije, ki se zahtevajo v določbah člena 142(3) Uredbe (EU, Euratom) 2018/1046. Vsebuje tudi druge ustrezne informacije iz člena 136 navedene uredbe, vključno s poročili urada OLAF, kjer je to ustrezno, in informacije, ki jih posreduje Evropsko javno tožilstvo, da se omogoči sprejetje ustreznih ukrepov za zaščito finančnih interesov Unije. Zajema ustrezno izpolnjen dokument s ključnimi informacijami.“;

                        (6)

                        člen 26 se nadomesti z naslednjim:

                           „Člen 26
                           Uradno obvestilo o mnenju in priporočilu
                           Posebna komisija o mnenju nemudoma uradno obvesti organ, ki predloži zadevo, odgovornega odredbodajalca in opazovalce. Če je Evropsko javno tožilstvo povabljeno kot opazovalec, se uporabljajo določbe sporazuma iz člena 103(1) Uredbe Sveta (EU) 2017/1939.“

            Člen 2
            Začetek veljavnosti in objava
            Ta sklep začne veljati dan po objavi v Uradnem listu Evropske unije.

            V Bruslju, 28. junija 2021

                  Za Komisijo

                  predsednica

               Ursula VON DER LEYEN

            (1)  UL L 298, 26.10.2012, str. 1.

            (2)  Sklep Komisije (EU) 2018/1220 z dne 6. septembra 2018 o poslovniku posebne komisije iz člena 143 Uredbe (EU, Euratom) 2018/1046 Evropskega parlamenta in Sveta (UL L 226, 7.9.2018, str. 7).

            (3)  Izvedbeni sklep Komisije (EU) 2021/856 z dne 25. maja 2021 o določitvi datuma, s katerim Evropsko javno tožilstvo prevzame svoje naloge preiskave in pregona (UL L 188, 28.5.2021, str. 100).

            (4)  Uredba Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (UL L 283, 30.10.2017, str. 1).


title: Sklep Sveta (EU) 2021/1092 z dne 11. junija 2021 o vzpostavitvi meril in postopkov glede priglasitve odstopanj v zvezi z mednarodnimi standardi, ki jih je na področju varnosti v letalstvu sprejela Mednarodna organizacija civilnega letalstva

text:
                  5.7.2021

                  SL

                  Uradni list Evropske unije

                  L 236/51

         SKLEP SVETA (EU) 2021/1092
         z dne 11. junija 2021
         o vzpostavitvi meril in postopkov glede priglasitve odstopanj v zvezi z mednarodnimi standardi, ki jih je na področju varnosti v letalstvu sprejela Mednarodna organizacija civilnega letalstva
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Konvencija o mednarodnem civilnem letalstvu, ki je bila podpisana 7. decembra 1944 v Čikagu in ureja mednarodni zračni prevoz (v nadaljnjem besedilu: Čikaška konvencija), je začela veljati 4. aprila 1947. Z njo je bila ustanovljena Mednarodna organizacija civilnega letalstva (v nadaljnjem besedilu: ICAO).

                     (2)

                     Države članice Unije so pogodbenice Čikaške konvencije in države pogodbenice ICAO, Unija pa ima status opazovalke v nekaterih organih ICAO.

                     (3)

                     Svet ICAO lahko na podlagi člena 54 Čikaške konvencije sprejme mednarodne standarde (v nadaljnjem besedilu: standardi) in priporočene prakse za letalstvo v obliki prilog k Čikaški konvenciji (v nadaljnjem besedilu: priloge ICAO), zlasti glede varnosti v civilnem letalstvu.

                     (4)

                     V skladu s členom 90 Čikaške konvencije vsaka priloga ICAO ali vsaka sprememba priloge ICAO začne veljati v treh mesecih po predložitvi državam pogodbenicam ICAO ali po izteku daljšega časovnega obdobja, ki ga lahko predpiše Svet ICAO, razen če medtem večina držav pogodbenic ICAO sporoči svoje nestrinjanje.

                     (5)

                     Ko so standardi sprejeti in veljavni, so zavezujoči za vse države pogodbenice ICAO, vključno z vsemi državami članicami Unije, v skladu s Čikaško konvencijo in v njej določenih okvirih.

                     (6)

                     V skladu s členom 38 Čikaške konvencije mora vsaka država pogodbenica ICAO, ki meni, da ne more v celoti spoštovati katerega koli takšnega standarda ali v celoti uskladiti svojih predpisov ali praks s katerim koli standardom po njegovi spremembi, ali meni, da mora sprejeti predpise in prakse, ki v nekaterih pogledih odstopajo od tistih, predpisanih v standardu, ICAO takoj priglasiti odstopanja med lastnimi predpisi ali praksami in predpisi ali praksami, ki jih določa standard. V primeru sprememb standardov mora vsaka država, ki svojih predpisov ali praks ustrezno ne spremeni, to priglasiti Svetu ICAO v šestdesetih dneh po sprejetju spremembe standarda ali navesti ukrep, ki ga namerava sprejeti.

                     (7)

                     Notranji predpisi ICAO, zlasti roki, ki jih je ICAO določila za države pogodbenice ICAO za priglasitev odstopanj glede standardov, ter število odstopanj na področju varnosti v letalstvu, ki jih je treba vsako leto priglasiti, otežujejo pravočasno določitev stališča, ki naj se zastopa v imenu Unije, v obliki sklepa Sveta na podlagi člena 218(9) Pogodbe, za vsako odstopanje, ki ga je potrebno priglasiti. Poleg tega se standardi, ki jih je sprejel Svet ICAO na področju varnosti v letalstvu, v veliki meri nanašajo na zadeve, ki so v izključni pristojnosti Unije. Zato je učinkovito in ustrezno, da se določi okvir za merila in postopke, ki jih je treba upoštevati pri priglasitvi odstopanj od standardov na področju varnosti v letalstvu, ki spadajo v izključno pristojnost Unije, brez poseganja v pravice in obveznosti držav članic v skladu s Čikaško konvencijo.

                     (8)

                     Glede na specifičnost sektorja varnosti v letalstvu v primerjavi z drugimi sektorji, ki jih obravnava ICAO, zlasti veliko število standardov, ki jih je Svet ICAO sprejel v tem sektorju, in število odstopanj, ki jih je treba vsako leto priglasiti, se ta sklep nanaša le na področje varnosti v letalstvu, da bi racionalizirali postopke in učinkovito obravnavali številne priglasitve. Na ravni ICAO so standardi na področju varnosti v letalstvu v glavnem vsebovani v prilogah ICAO 1, 6, 8, 14, 18 in 19. Na ravni Unije se zahteve, vsebovane v navedenih standardih, večinoma odražajo v Uredbi (EU) 2018/1139 Evropskega parlamenta in Sveta (1) ter v izvedbenih in delegiranih aktih, sprejetih na njeni podlagi, zlasti v uredbah Komisije (EU) št. 1178/2011 (2), (EU) št. 748/2012 (3), (EU) št. 965/2012 (4), (EU) št. 139/2014 (5), (EU) št. 452/2014 (6), (EU) št. 1321/2014 (7), (EU) 2015/640 (8), pa tudi v uredbah (ES) št. 2111/2005 (9) in (EU) št. 376/2014 (10) Evropskega parlamenta in Sveta.

                     (9)

                     Ta sklep bi moral biti poleg tega omejen na stališča, ki se v imenu Unije zastopajo v okviru ICAO na področjih izključne pristojnosti Unije.

                     (10)

                     Odstopanja od standardov, ki jih sprejme Svet ICAO, lahko izhajajo iz prava Unije zaradi sprejetja novega ali spremenjenega standarda v Svetu ICAO ali zaradi spremembe prava Unije. Zaradi teh odstopanj bi moralo stališče, ki se zastopa v imenu Unije, temeljiti na pisnem dokumentu, ki ga Komisija pravočasno predloži Svetu v razpravo in odobritev.

                     (11)

                     Odstopanja od standardov, ki jih je sprejel Svet ICAO na področju varnosti v letalstvu, lahko izhajajo tudi iz nacionalnih ukrepov, sprejetih v skladu s členom 71 Uredbe (EU) 2018/1139 v primeru nujnih nepredvidljivih okoliščin, kadar navedeni ukrepi odstopajo od standardov in zato zahtevajo priglasitev odstopanj ICAO v skladu s členom 38 Čikaške konvencije. Zato je ustrezno, da se v tem sklepu opredeli tudi postopek za opredelitev takšnih odstopanj. Ta postopek bi moral biti odvisen od področja uporabe in trajanja sprejetih nacionalnih ukrepov v skladu z načeloma subsidiarnosti in sorazmernosti ter bi moral državam članicam omogočati, da brez odlašanja izpolnijo svoje mednarodne obveznosti na podlagi člena 38 Čikaške konvencije. Navedeni postopek ne bi smel posegati v pogoje in postopek iz člena 71 Uredbe (EU) 2018/1139.

                     (12)

                     Odstopanja, ki jih je treba priglasiti ICAO, bi morala temeljiti zlasti na informacijah, ki jih zagotovi Agencija Evropske unije za varnost v letalstvu v skladu s členom 90(4) Uredbe (EU) 2018/1139, kadar je to ustrezno. Odstopanja bi morala biti v skladu z obliko, ki jo je določila ICAO v svojem Obrazcu o priglasitvi skladnosti ali odstopanj ali v sistemu za elektronsko sporočanje odstopanj, kadar to zahteva ICAO. Kadar je v skladu s tem sklepom stališče, ki se zastopa v imenu Unije, določeno v pisnem dokumentu, ki ga Komisija predloži Svetu v razpravo in odobritev, bi moral takšen dokument, kjer je to ustrezno in za vsak primer posebej, navajati, ali bi bilo treba državam članicam omogočiti prožnost pri priglasitvi zadevnih odstopanj. Poleg tega bi si morala Komisija prizadevati, da čim prej začne pripravljati takšen dokument, da bi imela na voljo dovolj časa za takšno pripravo, vključno z vsemi ustreznimi posvetovanji, ki jih je treba opraviti na ravni strokovnjakov.

                     (13)

                     Izvajanje tega sklepa ne bi smelo povzročiti kršitve obveznosti držav članic v okviru prava Unije ali njihovih mednarodnih obveznosti na podlagi Čikaške konvencije, zlasti v zvezi s spoštovanjem roka za priglasitev odstopanj ICAO.

                     (14)

                     Ta sklep bi se moral uporabljati za omejeno obdobje, in sicer do zasedanja Sveta ICAO, ki sledi naslednji Skupščini ICAO, da bi Svet lahko ocenil učinkovitost tega sklepa in na predlog Komisije odločil, ali podaljša njegovo uporabo ali ga kako drugače spremeni –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Mednarodni organizaciji civilnega letalstva (v nadaljnjem besedilu: ICAO) glede priglasitve odstopanj od standardov iz prilog 1, 6, 8, 14, 18 in 19 h Konvenciji o mednarodnem civilnem letalstvu (v nadaljnjem besedilu: Čikaška konvencija) na področju varnosti v letalstvu, kolikor so takšni standardi v izključni pristojnosti Unije, se določi v skladu z merili in postopkom iz členov 2 in 3 tega sklepa.

            Člen 2
            V primeru, da pravo Unije odstopa od standardov iz člena 1 tega sklepa in je zato potrebna priglasitev odstopanj od navedenih standardov v skladu s členom 38 Čikaške konvencije, Komisija pravočasno in vsaj dva meseca pred kakršnim koli rokom, ki ga ICAO določi za priglasitev odstopanj, Svetu predloži v razpravo in odobritev pisni dokument, ki temelji zlasti na informacijah, ki jih je zagotovila Agencija Evropske unije za varnost v letalstvu (EASA) v skladu s členom 90(4) Uredbe (EU) 2018/1139, kjer je to ustrezno, in v katerem so navedena podrobna odstopanja, ki jih je treba priglasiti ICAO.

            Člen 3

               1.   V primeru, da država članica v skladu s členom 71 Uredbe (EU) 2018/1139 sprejme nacionalne ukrepe, ki dovoljujejo izjeme v zvezi s posameznimi fizičnimi ali pravnimi osebami ali katerih skupno trajanje ne presega osem mesecev, ki odstopajo od standardov iz člena 1 tega sklepa in zahtevajo priglasitev odstopanj od navedenih standardov v skladu s členom 38 Čikaške konvencije, o vseh priglašenih odstopanjih država članica nemudoma obvesti Komisijo.

               2.   Kadar se izvzetja, odobrena v skladu s členom 71 Uredbe (EU) 2018/1139, splošno uporabljajo in njihovo skupno trajanje presega osem mesecev, Komisija najpozneje dva tedna po tem, ko jo je zadevna država članica v skladu s členom 71(1) Uredbe (EU) 2018/1139 uradno obvestila o teh izvzetjih, Svetu v razpravo in odobritev predloži pisni dokument, ki temelji zlasti na informacijah, ki jih je zagotovila EASA v skladu s členom 90(4) navedene uredbe, ter informacijah, ki so jih zagotovile države članice v skladu s členom 71 navedene uredbe in v katerih so navedena podrobna odstopanja, ki jih je treba priglasiti ICAO.

            Člen 4
            Izvajanje tega sklepa ne pomeni kršitve obveznosti držav članic v okviru prava Unije ali njihovih mednarodnih obveznosti na podlagi člena 38 Čikaške konvencije.

            Člen 5
            Stališče, ki se zastopa v imenu Unije v ICAO, izrazijo države članice.

            Člen 6
            Ta sklep se uporablja do 30. novembra 2022. Svet lahko na predlog Komisije podaljša njegovo uporabo ali ga kako drugače spremeni.

            Člen 7
            Ta sklep začne veljati na dan sprejetja.

            V Luxembourgu, 11. junija 2021

                  Za Svet

                  predsednica

               J. P. MATOS FERNANDES

            (1)  Uredba (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (UL L 212, 22.8.2018, str. 1).

            (2)  Uredba Komisije (EU) št. 1178/2011 z dne 3. novembra 2011 o tehničnih zahtevah in upravnih postopkih za letalsko osebje v civilnem letalstvu v skladu z Uredbo (ES) št. 216/2008 Evropskega parlamenta in Sveta (UL L 311, 25.11.2011, str. 1).

            (3)  Uredba Komisije (EU) št. 748/2012 z dne 3. avgusta 2012 o določitvi izvedbenih določb za certificiranje zrakoplovov in sorodnih proizvodov, delov in naprav glede plovnosti in okoljske ustreznosti ter potrjevanje projektivnih in proizvodnih organizacij (UL L 224, 21.8.2012, str. 1).

            (4)  Uredba Komisije (EU) št. 965/2012 z dne 5. oktobra 2012 o tehničnih zahtevah in upravnih postopkih za letalske operacije v skladu z Uredbo (ES) št. 216/2008 Evropskega parlamenta in Sveta (UL L 296, 25.10.2012, str. 1).

            (5)  Uredba Komisije (EU) št. 139/2014 z dne 12. februarja 2014 o določitvi zahtev in upravnih postopkov v zvezi z aerodromi v skladu z Uredbo (ES) št. 216/2008 Evropskega parlamenta in Sveta (UL L 44, 14.2.2014, str. 1).

            (6)  Uredba Komisije (EU) št. 452/2014 z dne 29. aprila 2014 o določitvi tehničnih zahtev in upravnih postopkov v zvezi z zračnimi operacijami operatorjev iz tretjih držav v skladu z Uredbo (ES) št. 216/2008 Evropskega parlamenta in Sveta (UL L 133, 6.5.2014, str. 12).

            (7)  Uredba Komisije (EU) št. 1321/2014 z dne 26. novembra 2014 o stalni plovnosti zrakoplovov in letalskih izdelkov, delov in naprav ter o potrjevanju organizacij in osebja, ki se ukvarjajo s temi nalogami (UL L 362, 17.12.2014, str. 1).

            (8)  Uredba Komisije (EU) 2015/640 z dne 23. aprila 2015 o dodatnih plovnostnih specifikacijah za posamezno vrsto operacij in o spremembi Uredbe (EU) št. 965/2012 (UL L 106, 24.4.2015, str. 18).

            (9)  Uredba (ES) št. 2111/2005 Evropskega parlamenta in Sveta z dne 14. decembra 2005 o vzpostavitvi seznama Skupnosti o letalskih prevoznikih, za katere velja prepoved opravljanja letov v Skupnosti, in informiranju potnikov v zračnem prometu o identiteti letalskega prevoznika, ki opravlja let, ter razveljavitvi člena 9 Direktive 2004/36/ES (UL L 344, 27.12.2005, str. 15).

            (10)  Uredba (EU) št. 376/2014 Evropskega parlamenta in Sveta z dne 3. aprila 2014 o poročanju, analizi in spremljanju dogodkov v civilnem letalstvu, spremembi Uredbe (EU) št. 996/2010 Evropskega parlamenta in Sveta ter razveljavitvi Direktive 2003/42/ES Evropskega parlamenta in Sveta in uredb Komisije (ES) št. 1321/2007 in (ES) št. 1330/2007 (UL L 122, 24.4.2014, str. 18).


title: Sklep Sveta (EU) 2021/1094 z dne 28. junija 2021 o spremembi Odločbe 2008/376/ES o sprejetju Raziskovalnega programa Raziskovalnega sklada za premog in jeklo in o večletnih tehničnih smernicah za ta program

text:
                  5.7.2021

                  SL

                  Uradni list Evropske unije

                  L 236/69

         SKLEP SVETA (EU) 2021/1094
         z dne 28. junija 2021
         o spremembi Odločbe 2008/376/ES o sprejetju Raziskovalnega programa Raziskovalnega sklada za premog in jeklo in o večletnih tehničnih smernicah za ta program
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Protokola št. 37 o finančnih posledicah izteka Pogodbe o ustanovitvi Evropske skupnosti za premog in jeklo ter o Raziskovalnem skladu za premog in jeklo, ki je priložen Pogodbi o ustanovitvi Evropske unije, in zlasti drugega odstavka člena 2 Protokola,
         ob upoštevanju predloga Evropske komisije,
         ob upoštevanju mnenja Evropskega parlamenta (1),
         ob upoštevanju naslednjega:

                     (1)

                     Unija je 5. oktobra 2016 ratificirala Pariški sporazum, sprejet v okviru Okvirne konvencije Združenih narodov o podnebnih spremembah (v nadaljnjem besedilu: Pariški sporazum). Pariški sporazum pogodbenice, ki so ga ratificirale, poziva, naj okrepijo globalni odziv na grožnje podnebnih sprememb z namenom omejitve povišanja svetovne temperature na precej manj kot 2 °C.

                     (2)

                     Skladno s Pariškim sporazumom je Komisija 11. decembra 2019 objavila sporočilo Evropskemu parlamentu, Evropskemu svetu, Svetu, Evropskemu ekonomsko-socialnemu odboru in Odboru regij o evropskem zelenem dogovoru, ki zavezuje k spopadanju s podnebnimi in okoljskimi izzivi ter preobrazbi Unije v pravično in uspešno družbo s sodobnim, konkurenčnim in z viri gospodarnim gospodarstvom, ki v letu 2050 ne bo ustvarjalo nobenih neto emisij toplogrednih plinov in v katerem bo rast ločena od rabe virov. V sporočilu o evropskem zelenem dogovoru, ki določa novo strategijo za rast, je poudarjeno, da je treba podpreti tehnološke preboje na področju pridobivanja čistega jekla, ki bodo privedli do postopka brezogljične proizvodnje jekla do leta 2030, ter proučiti, ali bi bilo mogoče v ta namen uporabiti del finančnih sredstev, ki se bodo sprostila iz naslova Evropske skupnosti za premog in jeklo. V sporočilu je prav tako navedeno, da bi vsi ukrepi in politike Unije morali skupaj pomagati Uniji pri doseganju uspešnega in pravičnega prehoda v trajnostno prihodnost. Raziskovalni cilji raziskovalnega programa Raziskovalnega sklada za premog in jeklo se v skladu z načelom „ne škodujmo“, zapisanim v sporočilu o evropskem zelenem dogovoru, pregledajo, tako da ne bi več zajemali dejavnosti, ki podaljšujejo pridobivanje, predelavo in nezmanjšano uporabo premoga.

                     (3)

                     Unija si prizadeva za ambiciozno politiko na področju podnebnih ukrepov in je vzpostavila regulativni okvir za doseganje cilja zmanjšanja emisij toplogrednih plinov do leta 2030. Zlasti Uredba (EU) 2018/1999 Evropskega parlamenta in Sveta (2) določa zakonodajno podlago za zanesljivo, vključujočo, stroškovno učinkovito, pregledno in predvidljivo upravljanje energetske unije in podnebnih ukrepov, kar zagotavlja doseganje ciljev za leto 2030 ter dolgoročnih ciljev energetske unije v skladu s Pariškim sporazumom.

                     (4)

                     Komisija je v svojem sporočilu Evropskemu parlamentu, Evropskemu svetu, Svetu, Evropskemu ekonomsko-socialnemu odboru in Odboru regij o naložbenem načrtu za trajnostno Evropo in naložbenem načrtu za evropski zeleni dogovor napovedala, da namerava predlagati revizijo Odločbe Sveta 2008/376/ES (3), z namenom omogočiti financiranje velikih prebojnih raziskovalnih in razvojnih projektov na področju pridobivanja čistega jekla ter raziskovalnih dejavnosti v premogovništvu po načelih Mehanizma za pravični prehod.

                     (5)

                     Poleg tega je v poročilu o spremljanju in ocenjevanju raziskovalnega programa Raziskovalnega sklada za premog in jeklo (v nadaljnjem besedilu: raziskovalni program) priporočeno, da se spremenijo raziskovalni cilji za premog in jeklo iz poglavja II, oddelka 3 in 4 Odločbe 2008/376/ES ter da se podprejo prebojne raziskave v jeklarstvu in simbolični projekti v premogovništvu.

                     (6)

                     Zato je treba uskladiti cilje raziskovalnega programa Raziskovalnega sklada za premog in jeklo z mednarodnimi sporazumi, kakršen je Pariški sporazum, ter z znanstvenimi, tehnološkimi in političnimi cilji Unije o podnebni nevtralnosti do leta 2050.

                     (7)

                     Izkazalo se je, da so skupaj načrtovana partnerstva učinkovita pri združevanju virov za skupni evropski cilj na področju raziskav. Da bi pripomogli k doseganju podnebno nevtralnega gospodarstva do leta 2050, je treba določiti možnost, da se zagotovi podpora prek skupaj načrtovanih evropskih partnerstev v sinergiji in zaporedju z drugimi programi. Evropsko partnerstvo bi lahko bilo idealen instrument za združevanje virov, da se podprejo raziskave o tehnoloških prebojih za zmanjšanje emisij CO2 v sektorju jeklarstva.

                     (8)

                     Odločbo 2008/376/ES bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Odločba 2008/376/ES se spremeni:

                        (1)

                        drugi odstavek člena 2 se nadomesti z naslednjim:
                        „Raziskovalni program zagotavlja podporo skupnim raziskavam v premogovništvu in jeklarstvu. Poleg tega raziskovalni program podpira tehnološke preboje na področju pridobivanja čistega jekla, ki bodo privedli do skoraj brezogljične proizvodnje jekla, ter raziskovalne projekte, s katerimi se upravlja pravičen prehod nekdaj delujočih premogovnikov ali premogovnikov v postopku zapiranja in povezane infrastrukture v skladu z Mehanizmom za pravični prehod in členom 4(2) Odločbe 2003/76/ES. Raziskovalni program je skladen s političnimi, znanstvenimi in tehnološkimi cilji Unije ter dopolnjuje dejavnosti, ki se izvajajo v državah članicah in znotraj obstoječega okvirnega programa Unije za raziskave, tehnološki razvoj in predstavitvene dejavnosti (v nadaljnjem besedilu: okvirni program za raziskave).“;

                        (2)

                        členi 4 do 6 se nadomestijo z naslednjimi:

                           „Člen 4
                           Podpora za pravični prehod premogovništva in premogovniških regij

                              1.   Cilji raziskovalnih projektov, ki podpirajo prehod na podnebno nevtralno gospodarstvo Unije do leta 2050, so podpreti postopno opuščanje fosilnih goriv, razvijati nadomestne dejavnosti v nekdanjih premogovnikih ter preprečiti okoljsko škodo ali se soočati z njenimi posledicami zaradi premogovnikov v postopku zapiranja, nekdaj delujočih premogovnikih in njihovi okolici. Projekti so zlasti osredotočeni na naslednje:

                                          (a)

                                          razvoj in preskušanje tehnologij za zajemanje, uporabo in shranjevanje ogljikovega dioksida;

                                          (b)

                                          uporabo geotermalne energije v nekdanjih rudnikih;

                                          (c)

                                          neenergetsko rabo in proizvodnjo surovin iz rudarskih odpadkov in ostankov iz nekdaj delujočih premogovnikov ali tistih v postopku zapiranja, pri čemer se ustrezno zagotovi, da je njihov vpliv na podnebje, okolje in zdravje čim manjši in nižji kot pri nadomestnih rešitvah;

                                          (d)

                                          spremembo namena nekdanjih premogovnikov in rudnikov lignita ter s premogom povezane infrastrukture, vključno s storitvami oskrbe z električno energijo, v skladu s podnebno nevtralnim in okolju prijaznim prehodom;

                                          (e)

                                          spodbujanje razvoja učinkovitih programov preusposabljanja in strokovnega izpopolnjevanja za delavce, prizadete zaradi postopne opustitve premoga, vključno raziskav o usposabljanju in preusposabljanju delavcev, ki so ali so bili zaposleni v premogovništvu.

                              2.   Posebna pozornost se nameni okrepitvi vodilne evropske vloge pri upravljanju prehoda nekdaj delujočih premogovnikov in s premogom povezane infrastrukture s tehnološkimi in netehnološkimi rešitvami, vključno s podpiranjem prenosa tehnologij in netehnološkega znanja. Raziskovalne dejavnosti s takimi cilji imajo jasne podnebne in okoljske koristi v skladu s ciljem podnebne nevtralnosti do leta 2050.

                           Člen 5
                           Izboljšanje zdravja in varnosti

                              1.   Pri projektih, ki zajemajo dejavnosti iz členov 4 in 6, se upoštevajo vprašanja v zvezi z varnostjo v premogovnikih v postopku zapiranja in nekdaj delujočih premogovnikih zaradi izboljšanja delovnih pogojev ter varnosti in zdravja pri delu, pa tudi okoljski vidiki, ki škodljivo vplivajo na zdravje.

                              2.   Raziskovalni projekti so usmerjeni na bolezni, povezane z dejavnostmi rudarjenja, s ciljem izboljšati zdravje ljudi, ki živijo v premogovniških regijah v prehodu. Z raziskovalnimi projekti se hkrati zagotavljajo zaščitni ukrepi med zapiranjem rudnikov in v nekdaj delujočih rudnikih.

                           Člen 6
                           Zmanjševanje okoljskih vplivov premogovnikov v prehodu

                              1.   Z raziskovalnimi projekti se poskuša zmanjšati vplive premogovnikov v postopku zapiranja in nekdaj delujočih premogovnikov na ozračje, vodo in tla. Raziskave so usmerjene v ohranjanje in obnavljanje naravnih virov za prihodnje generacije ter v zmanjševanje okoljskih vplivov premogovnikov v postopku zapiranja in nekdaj delujočih premogovnikov.

                              2.   Prednost imajo projekti, v katerih je predviden en ali več naslednjih vidikov:

                                          (a)

                                          nove in izboljšane tehnologije, s katerimi se preprečuje, da bi premogovniki v postopku zapiranja, nekdaj delujoči premogovniki in njihova okolica onesnaževali okolje (vključno ozračje, zemljišča, tla in vodo), vključno s preprečevanjem uhajanja metana;

                                          (b)

                                          zajemanje, preprečevanje in zmanjševanje emisij toplogrednih plinov, zlasti metana, iz nahajališč premoga v postopku zapiranja;

                                          (c)

                                          ravnanje z rudarskimi odpadki, elektrofiltrskim pepelom in proizvodi razžvepljevanja iz premogovnikov v postopku zapiranja in nekdaj delujočih premogovnikov, ter z drugimi oblikami odpadkov, kjer je to primerno, ter njihova ponovna uporaba;

                                          (d)

                                          sanacija nakopičene jalovine ter industrijska uporaba ostankov iz proizvodnje in uporabe premoga v premogovniških regijah v prehodu;

                                          (e)

                                          varstvo podtalnice in čiščenje drenažne vode iz rudnikov;

                                          (f)

                                          obnova okolja nekdanjih obratov ali obratov v postopku zapiranja, ki so uporabljali premog, ter njihove okolice, zlasti vode, zemljišč, tal in biotske raznovrstnosti;

                                          (g)

                                          varstvo površinskih naprav pred kratkoročnim in dolgoročnim usedanjem in premiki tal.“;

                        (3)

                        člen 7 se črta;

                        (4)

                        členi 8 do 10 se nadomestijo z naslednjimi:

                           „Člen 8
                           Novi, trajnostni in nizkoogljični postopki proizvodnje in končne obdelave jekla
                           Namen raziskav in tehnološkega razvoja je razvijati in izboljšati postopke skoraj brezogljične proizvodnje jekla ter izvajati njihove predstavitve, da se izboljša kakovost proizvodov in poveča produktivnost. Dejavnosti, za katere si je treba prizadevati, vključujejo precejšnje zmanjšanje emisij, porabe energije, ogljičnega odtisa in drugih vplivov na okolje ter ohranjanje virov. Raziskovalni projekti obravnavajo najmanj eno od naslednjih področij:

                                       (a)

                                       novi in izboljšani prebojni postopki in delovne faze skoraj brezogljične proizvodnje železa in jekla, pri čemer je poseben poudarek namenjen preprečevanju neposrednih emisij ogljika ali pametni uporabi ogljika ali obema;

                                       (b)

                                       optimizacija predelave jekla in njegove predelovalne verige (vključno z redukcijo in predredukcijo železove rude, proizvodnjo železa in jekla, postopki na osnovi taljenja recikliranih odpadkov, sekundarno metalurgijo, postopki litja, valjanja, končne obdelave in oplaščevanja) z instrumentacijo, odkrivanjem lastnosti vmesnih in končnih proizvodov, modeliranjem, nadzorom in avtomatizacijo, vključno z digitalizacijo, uporabo masovnih podatkov, umetno inteligenco ter morebitnimi drugimi naprednimi tehnologijami;

                                       (c)

                                       povezovanje in učinkovitost postopka pridobivanja jekla pri skoraj brezogljični proizvodnji jekla;

                                       (d)

                                       vzdrževanje in zanesljivost orodij za proizvodnjo jekla;

                                       (e)

                                       tehnike za izboljšanje možnosti recikliranja, za učinkovitejše recikliranje in ponovno uporabo jekla ter razvoj krožnega gospodarstva;

                                       (f)

                                       tehnike za povečanje energijske učinkovitosti proizvodnje jekla z rekuperacijo odpadne toplote, preprečevanjem izgube energije, tehnikami hibridnega gretja in rešitvami upravljanja z energijo;

                                       (g)

                                       inovativne tehnologije in rešitve za postopke proizvodnje železa in jekla, ki spodbujajo medsektorske dejavnosti, predstavitvene projekte, ki vključujejo brezogljično proizvodnjo energije ali prispevajo h gospodarstvu, temelječem na čistem vodiku.

                           Člen 9
                           Napredne vrste in uporabe jekla
                           Raziskave in tehnološki razvoj so usmerjeni na to, da izpolnijo zahteve uporabnikov jekla po razvoju novih skoraj brezogljičnih proizvodov in ustvarjanju novih tržnih priložnosti ter hkrati zmanjšujejo emisije in vplive na okolje. Raziskovalni projekti v okviru tehnologij iz člena 8 obravnavajo eno ali več naslednjih področij s ciljem zagotovitve skoraj brezogljičnih in trajnostnih postopkov proizvodnje jekla v Uniji:

                                       (a)

                                       nove napredne vrste jekla;

                                       (b)

                                       izboljšanje lastnosti jekla, kot so mehanske in fizične lastnosti, primernost za nadaljnjo obdelavo, primernost za različne vrste uporabe in različne delovne pogoje;

                                       (c)

                                       podaljševanje življenjske dobe, zlasti z izboljšanjem toplotne in korozijske odpornosti jekla in jeklenih konstrukcij, mehanske in toplotne utrujenosti in drugih učinkov, ki prispevajo k poslabšanju;

                                       (d)

                                       simulacijski modeli o mikrostrukturah, mehanskih lastnostih in postopkih proizvodnje;

                                       (e)

                                       tehnologije v zvezi z oblikovanjem, varjenjem in spajanjem jekla in drugih materialov;

                                       (f)

                                       standardizacija metod preskušanja in ocenjevanja;

                                       (g)

                                       visoko zmogljivo jeklo za različne uporabe, kot so mobilnost, vključno s trajnostjo, metode okoljsko primerne zasnove, naknadno opremljanje, lahka zasnova in varnostne rešitve.

                           Člen 10
                           Ohranjanje virov, varstvo okolja in krožno gospodarstvo
                           Ohranjanje virov, varovanje ekosistemov, prehod na krožno gospodarstvo in varnostna vprašanja so sestavni del dejavnosti na področju raziskav in tehnološkega razvoja pri proizvodnji in uporabi jekla. Raziskovalni projekti obravnavajo najmanj eno od naslednjih področij:

                                       (a)

                                       tehnike za recikliranje odsluženega jekla in stranskih proizvodov različnega izvora ter izboljšanje kakovosti jeklenih odpadkov;

                                       (b)

                                       ravnanje z odpadki in predelava dragocenih sekundarnih surovin, vključno z žlindro, v jeklarni in zunaj nje;

                                       (c)

                                       nadzorovanje onesnaževanja in varstvo okolja na delovnem mestu in v njegovi okolici ter v jeklarni in njeni okolici (plinaste, trdne ali tekoče emisije, gospodarjenje z vodo, hrup, vonjave, prah itd.);

                                       (d)

                                       načrtovanje vrst jekla in sestavljenih konstrukcij za lažjo predelavo jekla za recikliranje ali ponovno uporabo;

                                       (e)

                                       uporaba procesnih plinov in izločitev emisij odpadnih plinov iz proizvodnje jekla;

                                       (f)

                                       ocena in upoštevanje življenjskega kroga pri proizvodnji in uporabi jekla.“;

                        (5)

                        v poglavju II, oddelek 4, se vstavi naslednji člen:

                           „Člen 10a
                           Upravljanje delovne sile in delovnih pogojev
                           Raziskovalni projekti obravnavajo najmanj eno od naslednjih področij:

                                       (a)

                                       razvoj in širjenje usposobljenosti, da bi se ohranil korak z novimi skoraj brezogljičnimi postopki proizvodnje jekla, kot je digitalizacija, in odražalo načelo vseživljenjskega učenja;

                                       (b)

                                       izboljšanje delovnih pogojev, vključno z zdravjem, varnostjo in ergonomijo na delovnem mestu in v njegovi okolici.“;

                        (6)

                        vstavi se naslednji člen:

                           „Člen 17a
                           Evropska partnerstva

                              1.   Del raziskovalnega programa, in sicer raziskave o tehnoloških prebojih za zmanjšanje emisij CO2 v sektorju jeklarstva bi se lahko izvajale v okviru skupaj načrtovanih evropskih partnerstev, ustanovljenih v skladu s pravili iz člena 10 in Priloge III k Uredbi (EU) 2021/695 Evropskega parlamenta in Sveta (*1).

                              2.   Za namene tega člena skupaj načrtovano evropsko partnerstvo pomeni pobudo, pripravljeno z zgodnjo vključitvijo držav članic, s katero se Unija ter zasebni ali javni partnerji ali oboji (kot so industrija, univerze, raziskovalne organizacije, organi, ki opravljajo javne storitve na lokalni, regionalni, nacionalni ali mednarodni ravni in organizacije civilne družbe, vključno z ustanovami in NVO) zavežejo, da bodo skupaj podprli razvoj in izvajanje programa raziskovalnih dejavnosti. Skupaj načrtovana evropska partnerstva so vzpostavljena na podlagi memorandumov o soglasju ali pogodbenih dogovorov med Komisijo in takimi javnimi ali zasebnimi partnerji ali obojima, v katerih so določeni cilji partnerstva, povezane obveznosti partnerjev v zvezi s finančnimi prispevki ali pomočjo v naravi ali z obojim, ključni kazalniki uspešnosti in učinka ter rezultati, ki jih je treba doseči. Vključujejo opredelitev dopolnilnih raziskovalnih dejavnosti, ki jih izvajajo partnerji in raziskovalni program.

                              3.   Raziskovalni programi lahko v okviru skupaj načrtovanih evropskih partnerstev zagotovijo financiranje za dejavnosti, upravičene na podlagi tega oddelka, v obliki, predvideni v členu 30. Poleg tega se lahko zagotovi financiranje v obliki nagrad.

                              4.   Financiranje dejavnosti iz tega oddelka se izvaja na podlagi posebnih razpisov za zbiranje predlogov iz člena 25(2) in (3).

                           (*1)  Uredba (EU) 2021/695 Evropskega parlamenta in Sveta z dne 28. aprila 2021 o vzpostavitvi okvirnega programa za raziskave in inovacije Obzorje Evropa, določitvi pravil za sodelovanje in razširjanje rezultatov ter razveljavitvi uredb (EU) št. 1290/2013 in (EU) št. 1291/2013 (UL L 170, 12.5.2021, str. 1).“;"

                        (7)

                        člen 39 se nadomesti z naslednjim:

                           „Člen 39
                           Imenovanje neodvisnih in visoko usposobljenih strokovnjakov
                           Za imenovanje neodvisnih in visoko usposobljenih strokovnjakov iz člena 18, člena 28(2) in člena 38 veljajo določbe člena 237 Uredbe (EU, Euratom) 2018/1046 Evropskega parlamenta in Sveta (*2).;

                           (*2)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).“;"

                        (8)

                        v členu 41 se črta točka (c).

            Člen 2
            Ta sklep začne veljati dvajseti dan po objavi v Uradnem listu Evropske unije.

            V Luxembourgu, 28. junija 2021

                  Za Svet

                  predsednica

               M. do C. ANTUNES

            (1)  Mnenje z dne 19. maja 2021 (še ni objavljeno v Uradnem listu).

            (2)  Uredba (EU) 2018/1999 Evropskega parlamenta in Sveta z dne 11. decembra 2018 o upravljanju energetske unije in podnebnih ukrepov, spremembi uredb (ES) št. 663/2009 in (ES) št. 715/2009 Evropskega parlamenta in Sveta, direktiv 94/22/ES, 98/70/ES, 2009/31/ES, 2009/73/ES, 2010/31/EU, 2012/27/EU in 2013/30/EU Evropskega parlamenta in Sveta, direktiv Sveta 2009/119/ES in (EU) 2015/652 ter razveljavitvi Uredbe (EU) št. 525/2013 Evropskega parlamenta in Sveta (UL L 328, 21.12.2018, str. 1).

            (3)  Odločba Sveta 2008/376/ES z dne 29. aprila 2008 o sprejetju Raziskovalnega programa Raziskovalnega sklada za premog in jeklo in o večletnih tehničnih smernicah za ta program (UL L 130, 20.5.2008, str. 7).


Odločba Komisije z dne 29/06/2021 o razglasitvi združljivosti koncentracije s skupnim trgom (Zadeva št. COMP/M.10289 - PSP / AVIVA / 10 STATION ROAD) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 31/03/2021 o razglasitvi združljivosti koncentracije s skupnim trgom (Zadeva št. COMP/M.9926 - ADI / MAXIM) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 30/06/2021 o razglasitvi združljivosti koncentracije s skupnim trgom (Zadeva št. COMP/M.10316 - MACQUARIE / WARRINGTON / BINGO) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 14/04/2021 o razglasitvi združljivosti koncentracije s skupnim trgom (Zadeva št. COMP/M.10047 - SCHWARZ GROUP / SUEZ WASTE MANAGEMENT COMPANIES) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 28/06/2021 o razglasitvi združljivosti koncentracije s skupnim trgom (Zadeva št. COMP/M.10312 - ASTORG ASSET MANAGEMENT / SOLINA) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 28/06/2021 o razglasitvi združljivosti koncentracije s skupnim trgom (Zadeva št. COMP/M.10328 - CDPQ / ATI / ATI EUROPEAN COMMUNICATIONS INFRASTRUCTURE BUSINESS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 01/07/2021 o razglasitvi združljivosti koncentracije s skupnim trgom (Zadeva št. COMP/M.10327 - ELEXENT / GP JOULE CONNECT / ELEXENT DACH JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 28/06/2021 o razglasitvi združljivosti koncentracije s skupnim trgom (Zadeva št. COMP/M.10352 - CNP / UNICREDIT / AVIVA LIFE / AVIVA SPA) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2021/1101 z dne 20. maja 2021 o stališču, ki se v imenu Evropske unije zastopa na 74. zasedanju Generalne skupščine Svetovne zdravstvene organizacije

text:
                  6.7.2021

                  SL

                  Uradni list Evropske unije

                  L 238/79

         SKLEP SVETA (EU) 2021/1101
         z dne 20. maja 2021
         o stališču, ki se v imenu Evropske unije zastopa na 74. zasedanju Generalne skupščine Svetovne zdravstvene organizacije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 168(5) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     V drugem pododstavku člena 21(1) Pogodbe o Evropski uniji je določeno, da si Unija prizadeva razvijati odnose in graditi partnerstvo s tretjimi državami in regionalnimi ali svetovnimi mednarodnimi organizacijami, ki z njo delijo načela iz prvega pododstavka člena 21(1). V tem drugem pododstavku je določeno tudi, da se Unija zavzema za večstranske rešitve skupnih problemov, zlasti v okviru Združenih narodov.

                     (2)

                     Unija in države članice morajo na podlagi člena 168(3) Pogodbe o delovanju Evropske unije (PDEU) pospeševati sodelovanje s tretjimi državami in pristojnimi mednarodnimi organizacijami na področju javnega zdravja.

                     (3)

                     Ustava Svetovne zdravstvene organizacije (v nadaljnjem besedilu: Sporazum) je začela veljati 7. aprila 1948.

                     (4)

                     V skladu s členom 60 Sporazuma lahko Generalna skupščina Svetovne zdravstvene organizacije sprejme sklepe z večino glasov članic Svetovne zdravstvene organizacije (SZO), ki so navzoče in glasujejo.

                     (5)

                     Generalna skupščina Svetovne zdravstvene organizacije bo na svojem 74. zasedanju, ki se bo začelo 24. maja 2021, sprejela sklep o organizaciji medvladnega srečanja za pripravo okvirne konvencije SZO o pripravljenosti in odzivu na pandemijo ter za pogajanja o njej.

                     (6)

                     Primerno je, da se določi stališče, ki se v imenu Unije zastopa v Generalni skupščini Svetovne zdravstvene organizacije, saj bo sklep Skupščine opredelil sposobnost Unije, da skupaj z državami članicami sodeluje pri pripravi okvirne konvencije SZO o pripravljenosti in odzivu na pandemijo in pogajanjih o njej ter da potencialno postane njena pogodbenica kot organizacija za regionalno gospodarsko povezovanje.

                     (7)

                     Sodelovanje Unije pri pripravi okvirne konvencije SZO o pripravljenosti in odzivu na pandemijo in pri pogajanjih o njej ter njen morebitni pristop h Konvenciji skupaj z državami članicami Unije bosta prispevala k okrepitvi mednarodnega sodelovanja v odzivu na pandemijo v okviru sistema Združenih narodov.

                     (8)

                     V skladu s členom 168(7) PDEU bi bilo treba v celotnem pogajalskem procesu spoštovati odgovornosti držav članic za opredelitev njihove zdravstvene politike ter za organizacijo in zagotavljanje zdravstvenih storitev in zdravstvene oskrbe.

                     (9)

                     Stališče Unije izrazijo države članice Unije, ki so članice Generalne skupščine Svetovne zdravstvene organizacije –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na 74. zasedanju Generalne skupščine Svetovne zdravstvene organizacije, je naslednje:
            Evropska unija podpira vzpostavitev postopka Svetovne zdravstvene organizacije za novo okvirno konvencijo o pripravljenosti in odzivu na pandemijo in ji je treba omogočiti, da v okviru pristojnosti Unije, sodeluje kot pogodbenica take pogodbe.
            Sklep Generalne skupščine Svetovne zdravstvene organizacije, ki določa postopkovne vidike pogajanj, mora omogočiti sodelovanje Unije v pogajalskem procesu o zadevah, ki spadajo v pristojnost Unije, glede na morebiten pristop Unije h Konvenciji kot organizacije za regionalno gospodarsko povezovanje.
            Takšno sodelovanje bi bilo treba doseči z vključitvijo posebnih sklicevanj v besedilo sklepa, ki pojasnjujejo, da lahko v vsakem medvladnem organu, ustanovljenem za pripravo konvencije in pogajanja o njej, sodelujejo organizacije za regionalno gospodarsko povezovanje.

            Člen 2
            Stališče iz člena 1 izrazijo države članice Unije, ki so članice Svetovne zdravstvene organizacije ter delujejo skupaj v imenu Unije.

            Člen 3
            Ta sklep začne veljati na dan sprejetja.

            V Bruslju, 20. maja 2021

                  Za Svet

                  predsednik

               A. SANTOS SILVA